হরমন্দির সাহিব
হরমন্দির সাহিবে শিখধর্মের চিরন্তন গুরু শ্রী গুরু গ্রন্থ সাহিব সর্বদা বিরাজমান। এই কারণে এই স্থান শিখদের নিকট পবিত্র। সকল পেশা ও সকল ধর্মের নারীপুরুষ যাতে ঈশ্বরকে সমভাবে উপাসনার সুযোগ পান, সেই কারণে এই মন্দির নির্মিত হয়। গুরু গ্রন্থ সাহিব শিখধর্মের পবিত্রতম ধর্মগ্রন্থ। ১৭০৮ সালের ৭ অক্টোবর নান্দেদে দশম গুরু গোবিন্দ সিংহ এই গ্রন্থকে শিখদের চিরন্তন গুরু ও শিখধর্মের নেতা ঘোষণা করে যান।
হিন্দু ধর্মগ্রন্থ
হিন্দুধর্মের বিভিন্ন সম্প্রদায়ের ধর্মীয় পাণ্ডুলিপি ও ঐতিহাসিক সাহিত্যের সংকলনকে হিন্দু ধর্মগ্রন্থ বলা হয়। কয়েকটি হিন্দু ধর্মগ্রন্থ একাধিক সম্প্রদায়ে স্বীকৃত। এগুলিকেই বৃহত্তর অর্থে হিন্দুশাস্ত্র বলা হয়ে থাকে। বেদ ও উপনিষদ্‌ হিন্দুশাস্ত্রের অন্তর্গত। হিন্দুধর্মের বৈচিত্র্যপূর্ণ প্রকৃতির প্রেক্ষাপটে গবেষকরা ‘হিন্দুশাস্ত্রে’র সংজ্ঞা নির্ধারণের বিষয়ে দ্বিধাগ্রস্থ বোধ করেন। কেউ কেউ ভগবদ্গীতা ও আগম শাস্ত্রকে হিন্দুশাস্ত্রের অন্তর্ভুক্ত মনে করেন। অন্যদিকে ডোমিনিক গুডাল ভাগবত পুরাণ ও যাজ্ঞবল্ক্য স্মৃতিকেও হিন্দুশাস্ত্রের অন্তর্ভুক্ত করেছেন।